google/wiki40b huggingface dataset:
סינון

סינון הוא תהליך פיזיקלי של הפרדת תערובות, בדרך כלל בין מוצקים לנוזלים או בין מוצקים בעלי גודל שונה הנמצאים ביחד בתמיסה. התהליך מבוסס על מסנן (פילטר, ממברנה) בעל פתחים בגודל מסוים, כך שרק חלק מהמרכיבים בתמיסה מסוימת יכולים לעבור דרכם. בצד כניסת החומר יש להפעיל לחץ כדי להאיץ את תהליך הסינון וכדי להתגבר על הלחץ האוסמוטי שנוצר תוך כדי ההפרדה.

מאקרו-סינון

מאקרו-סינון מתבצע תוך שימוש במסנן בעל חורים גדולים להפרדת מוצקים גדולים. לדוגמה, בשלב קדם-טיפול במי שפכים מסננים ברשתות מתכת בעלות חורים בקוטר של כ-5 - 10 ס"מ, להפרדת אשפה גדולה כגון: פסולת פלסטיק, שברי קרשים וכדומה. סוג סינון זה נפוץ בכל תחומי החיים ותחת הגדרתו נכללים מסננים רבים, החל ממסננים במטבח הביתי (כגון: מסננת, פילטר לקפה) וכלה במסננים בתעשייה.

סוגי הפרדה באמצעות ממברנות

תהליכים אלו מאופיינים בלחצים גבוהים.

מיקרופילטרציה

הפרדה בין מולקולות שעוברות את המסנן לבין בקטריות שנחסמות. בעזרת סינון זה ניתן לבצע עיקור (סטריליזציה) לתמיסה. מיקרופילטרציה משמשת בעיקר כאשר עיקור בחימום או באולטרה סגול אינו אפשרי כיוון שיהרוס את המולקולות הדרושות מהתמיסה.

אולטרפילטרציה

הפרדה בין מולקולות שונות על פי גודלן. לדוגמה: הפרדה בין חלבונים (מולקולה גדולה) למלחים (מולקולה קטנה).

ננו-פילטרציה ואוסמוזה הפוכה

בעוד כאשר מסננים חלקיקים גדולים יחסית מה שקובע אם החלקיק יעבור או לא זה רק גודל הפתחים במסנן ואין השפעה לחומר ממנו עשוי המסנן (כגון בסינון עלים ממים אין הבדל אם הרשת עשויה פלדה או פולימר ככל שיורדים בגודל החלקיקים גדלה השפעת הכוחות הבין מולקולריים עד שניתן להכליל ולומר שמגודל חלקיקים של 100 ננומטר לא ניתן לדבר על מושג של "גודל חורים" אלא רק על התאמת כוחות אלקטרוסטטיים. לדוגמה אוסמוזה הפוכה - הפרדה בין יונים למולקולות מים היא תהליך של ננופילטרציה בה משתמשים בממברנה מפוליאמיד או מפוליסולפיד בדרך כלל, בו המולקולות של היונים הגדולות יותר אינן עוברות ואילו מולקולות המים הקטנות יותר עוברות את הממברנה.

דחיסות ה"עוגה"

כאשר מצטברים מוצקים על המסנן, התכונות הפיזיקליות של החומר המצטבר משפיעות על הפיזיקה של הסינון. המוצקים שמצטברים על המסנן נקראים "עוגה". דחיסות העוגה היא יכולת העוגה להשתנות בהתנגדות סגולית כפונקציה של לחץ (כאשר תחת לחץ ניתן לדחוס את העוגה).

עוגה לא דחיסה

במצב זה המוצקים המצטברים על המסנן אינם דחיסים ומניחים שעקב כך אינם משפיעים על הסינון. ניתן להניח שהחללים בין המוצקים גדולים מספיק כדי לא להצר את קוטר הסינון והם מאטים רק במעט את קצב הסינון.
בעת סינון-מגבש, כלומר כאשר המוצקים שמצטברים על המסנן מתגבשים עליו, עקב הגעה לנקודת רוויית המסיסות, ניתן בדרך כלל להניח שהעוגה לא דחיסה.

עוגה דחיסה

במצב זה המוצקים מצטברים ונדחסים כך שהם חוסמים גם את המולקולות שמעוניינים שיעברו את המסנן. במצב זה תהליך הסינון מואט משמעותית ויש להגביר את הלחץ מצד הכניסה. מצב זה גורם לדחיסה נוספת של העוגה, אך לא ניתן להימנע מכך. עלול אף להיווצר מצב שלא יתקבל התוצר שבו מעוניינים. בסינון אבקות או תאים ישנה בדרך כלל עוגה דחיסה.
בתעשיית התרופות והביוטכנולוגיה קיימים תהליכים בהם לפני הסינון מוסיפים מוצקים שיצרו עוגה דחיסה כדי להעלות את כושר הסינון.
גנרל גרנט

גנרל גרנט הוא עץ מזן סקוויה ענקית הגדול ביותר בפארק הלאומי קינגס קניון שבקליפורניה והעץ השני בגודלו בעולם.

היסטוריה

העץ נקרא בשנת 1867 על שם יוליסס סימפסון גרנט, מפקד צבא האיחוד במלחמת האזרחים האמריקנית ונשיאה ה-18 של ארצות הברית. קלווין קולידג' העניק לעץ זה את התואר "עץ חג המולד הלאומי" ב-28 באפריל 1926. בשל בסיסו הגדול, חשבו בתחילה שזהו העץ הגדול ביותר בעולם, אך בשנת 1931 לאחר מדידות מדויקות התואר הועבר לעץ גנרל שרמן. ב-29 במרץ 1956 הנשיא דווייט אייזנהאואר קבע שהעץ ישמש כמצבת זיכרון להרוגי המלחמות של צבא ארצות הברית.

כיום

בשנת 2005, הדירוג של הגנרל גרנט בין עצי הסקויה הגבוהים בעולם עלה שלב אחד, זאת לאחר שעץ וושינגטון עלה באש וצמרתו נשרפה. בעבר סברו שגילו של העץ למעלה מ-2,000 שנים, הערכות מדויקות יותר אומדות את גילו של העץ בכ-1,650 שנים. בשנת 2012 נקבע שעץ זה הוא עץ הסקוויה הענקית השני בגודלו בעולם, לאחר הגנרל שרמן.
בכוננות מתמדת

עלילה

ג'ו האלנבק (ברוס ויליס) הוא בלש פרטי שבעברו היה סוכן בשירות החשאי של ארצות הברית. חברו הטוב מייק מבקש ממנו לעזור לו בעבודה שגרתית לכאורה, בהגנה על חשפנית שחוששת לחייה. אולם, לפני שהוא מספיק למסור פרטים נוספים, ג'ו מגלה שמייק שוכב עם אשתו, ומיד אחר כך נרצח. ג'ו פוגש את החשפנית קורי (האלי בארי) ואת בן זוגה ג'ימי דיקס (דיימון ויינס), שחקן פוטבול לשעבר שנזרק מהליגה בשל פרשת סמים. קורי נרצחת בידי מתנקשים מקצועיים וג'ימי וג'ו יוצאים לחפש את הרוצחים.
בדרך לאמת הם מגלים שהרצח קשור לכך שקורי ניסתה לסחוט את מנהל אחת הקבוצות תמורת החזרת ג'ימי למגרש, ושמנהל הקבוצה מנסה לשחד סנאטור תמורת הפיכת ההימורים על פוטבול לחוקיים.
לאחר ניסיונות חיסול רבים של מנהל הקבוצה, הוא ושלוחיו מתים, וג'ו וג'ייק הופכים לגיבורים.
מחלף גולני

היסטוריה

המחלף והצומת שקדם לו ממוקמים בצומת דרכים מרכזי היסטורי בגליל התחתון, ובסמוך לו נתגלו שרידי הדרך הרומית שעברה במקום. שמו של הצומת בעבר היה צומת מסכנה, על שם ח'רבת מסכנה הסמוכה, המשמרת את שמה של העיירה התלמודית משכנא, ממנה יצאו מספר חכמים. גם הצומת עצמו נזכר במקורות חז"ל, כנקודה מרכזית בדרך הראשית שבין טבריה וציפורי: "לשנים שיצאו אחד מטבריא ואחד מציפורין ופגעו זה בזה בחדא משכנא", וכן: "זה אומר בטיבריא וזה אומר בציפורי באינון דהוון יתיבין בחדא משכנא מן הכא להכא שבעה מילין מן הכא להכא תשעה מילין".
במהלך מלחמת העצמאות נערכו באזור המחלף קרבות עקובים מדם בין לוחמי חטיבת גולני לבין כנופיות של לוחמים מהכפרים הערביים שבסביבה. אלה נעזרו בלוחמי צבא ההצלה בפיקודו של פאוזי קאוקג'י. לאחר מלחמת העצמאות הוקמה מצפון לצומת אנדרטה לזכר לוחמי גולני שנהרגו בקרבות באזור הצומת ובאזור סג'רה. בשלהי שנות ה-70 של המאה ה-20 הוקם במקום מוזיאון גולני - אתר הנצחה ללוחמי חטיבת גולני שנפלו במלחמות ישראל. באתר אנדרטאות, מוזיאון לתולדות החטיבה וארכיון.
המבנה הבולט לעיני העובר בצומת בעשור השני של המאה ה-21 הוא מסעדה של מקדונלד'ס. בולט במיוחד הלוגו שהתנוסס מעליה. הלוגו הקיים החליף את בובת הליצן של החברה שהוצבה במקום בחודשים הראשונים לפתיחת המסעדה. בעקבות לחץ כבד מצד הורים שכולים, שחשו כי הבובה שמה ללעג את אתר ההנצחה, הורדה הבובה והוחלפה בלוגו קטן וסולידי יותר. במסגרת הקמת המחלף, נסלל כביש גישה חדש אל אתר ההנצחה ואל המסעדה, הנמצאים לצד המחלף.

תעבורה

בימות השבוע משמש המחלף את תושבי האזור בעיקר, אולם בשבתות ובחגים הוא משמש גם כצומת מרכזי בתנועת המטיילים ממרכז הארץ אל הכנרת וצפון הארץ, ובחזרה. 
צומת גולני הוסב למחלף במסגרת פרויקט "נתיבי ישראל", שהוא חלק מהתוכנית הרב שנתית של החברה הלאומית לדרכים בישראל לשנים 2011–2016. במסגרת הפרויקט, שביצועו החל בשנת 2011, הוקם גשר ראשי במסלולו של כביש 77, מעל לכביש 65, במטרה ליצור הפרדה מפלסית עבור כלי הרכב בארבעת כיווני הנסיעה. המחלף מסייע למבקשים להגיע אל יער לביא של קרן קיימת לישראל ואל אתר ההנצחה לחללי חטיבת גולני ומוזיאון גולני.
גשר ייחודי להולכי רגל, שעוצב על ידי האדריכל אריאל טיבי, מאפשר חציה בטוחה של כביש 65. בנוסף, שולבו במחלף מעברים תת-קרקעיים להולכי רגל, כלי רכב, רכבים חקלאיים, מעבר חירום תחתי לטנקים ותחנות לתחבורה ציבורית בכיווני הנסיעה השונים. מחלף גולני הוא חלק מתוואי הנסיעה "הזרוע המזרחית", שיקשר את צומת עמיעד אל צומת התשבי ובהמשך לכביש 6. המחלף נפתח לתנועה באמצע חודש אוגוסט 2013. עבודות הגמר על המחלף, בהן פירוק כבישים קיימים ושיקום נופי, הסתיימו בסוף שנת 2013.
לאה זמרי

ביוגרפיה

זמרי נולדה בעיר פפורצהיים בגרמניה ועלתה ארצה בגיל שנה. גדלה בחיפה בשכונת קריית חיים, בתם של פליכס-שרגא ורות. היא התאמנה בהפועל קריית חיים אצל מאמן האתלטיקה יצחק מנדלברוד. היא סיימה את המדרשה למורי חינוך גופני והחלה לעבוד כמורה בירושלים.
במכביה השלישית שנערכה בשנת 1950 זכתה זמרי במדליית זהב בקפיצה לרוחק בתוצאה של 4.99 מטר, לפני טפר (4.92 מטר) ושושני (4.88 מטר).
באליפות ישראל שנערכה ביוני 1952 זכתה זמרי בשתי מדליות זהב, בריצת 80 מטר משוכות תוצאה של 12.5 שניות ובריצת 100 מטר תוצאה של 13.0 שניות. באולימפיאדת הלסינקי (1952) היא סיימה במקום 31 בריצת 80 מטר משוכות בשיא ישראלי חדש של 12.4 שניות (12.74 שניות, מדידה אלקטרונית).
במכביה הרביעית שנערכה בשנת 1953 זכתה זמרי במדליית זהב בריצת 80 מטר משוכות בתוצאה של 12.8 שניות, לפני האלופה היוצאת רות איילון מישראל (13.5 שניות).
הורביץ נישאה לאוריאל זמרי (זינגר), בנו של מנדל זינגר, מורה לחינוך גופני בעצמו, שופט כדורסל בינלאומי ומאוחר יותר ממקימי מכון וינגייט, מרצה במכללה לחינוך גופני ולספורט ע"ש זינמן במכון וינגייט ובסמינר הקיבוצים היסטוריון ספורט. לזוג נולד ילד, דרור, שהיה בן שנתיים כשהיא נפטרה בעקבות מחלה ממארת, בעת שבעלה נשלח לאולימפיאדת מלבורן (1956), להיות שופט הספורט הישראלי הראשון ששפט באולימפיאדה. מחלתה פרצה זמן לא רב לאחר מות אחיה היחיד, ירוחם, במלחמת סיני בקרב המיתלה.
ריינר האסלהוף

קריירה פוליטית

בשנים 2002-2006 עבד האסלהוף במשרד הכלכלה והעבודה של המדינה. בשנים שלאחר מכן הקנה לעצמו אחיזה בצמרת הפוליטית של סקסוניה-אנהלט כאשר בשנת 2011 נבחר לכהן כראש ממשלה. הוא נבחר שוב לתפקיד בשנת 2016, כאשר קיבל כ-26% מהקולות והשאיר את ה-CDU כמפלגה הגדולה בפרלמנט המקומי, אם כי בשנה זו מפלגה אלטרנטיבה לגרמניה התחזקה מאוד.
רות נודלמן

ביוגרפיה

נולדה וגדלה בירושלים כדתייה. בנערותה עברה תהליך התרחקות מהדת, ולאחר חיפוש, העמקה ולימוד, התקרבה חזרה לדת עם השנים, תוך כדי דיאלוג מתמיד עם העולם האמוני. בוגרת האקדמיה למוסיקה בירושלים.
לאחר סיום שירותה בצה"ל, למדה בבית ספר רימון 3 שנים וסיימה ב-2009.
לאחר הלימודים, התגבשה ברימון להקה שביצעה עם נודלמן את שיריה, ויחד הם הופיעו בכל רחבי הארץ.
בנוסף, הופיעה בפסטיבל יערות מנשה, הייתה זמרת "חימום" של אתי אנקרי, נעם רותם, שיתפה פעולה עם ירמי קפלן ודין דין אביב. והשתתפה בפרויקט "פנסים".
ב-2012 השתתפה בעונה העשירית של כוכב נולד אך לא העפילה לנבחרת.
היצירה והפסנתר תמיד היו מרכז חייה. לאחר ההופעות, החימומים ושיתופי הפעולה הרבים, החלה לעבוד על אלבום בכורה. השפעותיה המוזיקליות רבות ומגוונות: החל מהקונצרטים בהם ניגנה בפסנתר מגיל חמש ועד לקלטת הרוקנרול המכוננת של אחותה שמצאה כילדה; מהחזן בעל הקול העוצמתי בבית כנסת ועד לשירי משוררים ולתרבות המערבית אליה נחשפה בהמשך; כל אלו באים לידי ביטוי בשיריה של נודלמן.
ב-2015 יצא אלבומה הראשון "קווי מתאר" בהפקת דודי לוי.
נשואה ואמא לשניים. מתגוררת שבשכונת נווה צדק בתל אביב, שם היא מפעילה עם בעלה את בית הכנסת "רס"ג".
בטאין

כללי

בטאין (N,N,N-trimethylglycine) נקרא כך לאחר שנתגלה בסלק סוכר (ששמו המדעי הוא beta vulgaris) במאה ה-19. החומר נקרא לעיתים "גליצין בטאין". בטאין מיוצר בגוף האדם על ידי חמצון של כולין בכבד ובכליות. בטאין אף נצרך על ידי בני אדם מהמזון, כבטאין או כתרכובות מכילות-כולין. מוצרי מזון עשירים בבטאין כוללים חיטה, תרד, פירות ים וסלק סוכר.
לבטאין שלושה תפקידים ידועים בבני אדם: כאוסמוליט אורגני, כחלבון סוכך או חומר מסייע לייצב מבנה מרחבי של חלבונים, תחת מצבים דנטורטיביים וכתורם של קבוצות מתיל במסגרת פעולת האנזים בטאין הומוציסטאין מתילטרנספראז ההופך הומוציסטאין למתיונין.

המחלה

הומוציסטינוריה היא מחלה תורשתית מטבולית נדירה, הקשורה למטבוליזם של חומצת האמינו, מתיונין. הומוציסטינוריה מאופיינת על ידי הצטברות אבנורמלית של הומוציסטאין והמטבוליטים שלו (הומוציסטין, קומפלקס הומוציסטאין-ציסטאין ואחרים) בדם ובשתן.
המחלה עשויה להיות תוצאה של חוסר של כל אחד מהאנזימים המעורבים בהפיכה של חומצת האמינו החיונית מתיונין לחומצת אמינו אחרת, ציסטאין, או במקרים שכיחים פחות, כתוצאה מהפיכה לקויה של התרכובת הומוציסטאין למתיונין. ברוב המקרים, הומוציסטינוריה נגרמת עקב פעלות נמוכה של האנזים ציסטטיונין בטא-סינתאז (CBS)‏. תינוקות המפתחים הומוציסטינוריה עקב חסר ב-CBS (הומוציסטינוריה קלאסית) עלולים לסבול מעיכוב בקצב הנורמלי של גדילה ובצבירת משקל.
הומוציסטינוריה עלולה אף לנבוע כתוצאה מפגמים אחרים הקשורים למטבוליזם של מתיונין, כמו חסר באנזים MTHFR או ייצור בלתי מספיק של ויטמין B₁₂ (קובאלאמין), עקב פגמים בהפיכה החוזרת (רה-מתילציה) של הומוציסטאין למתיונין.
תסמיני המחלה תלויים בסוג ההומוציסטינוריה ומתפתחים בדרך כלל בשנה הראשונה לחיים, אך, בחלק מהאנשים, מופיעים בבגרות. תסמינים נפוצים עשויים לכלול: תופעות בעיניים, כמו עדשות אקטופיות (Ectopia Lentis) וקוצר ראייה, קרישי דם, דלדול עצם (אוסטאופורוזיס) או היחלשות של העצמות, לקויות למידה, בעיות התפתחותיות, עיוותים בחזה, רגליים צנומות וארוכות, ועקמת.

שימוש רפואי

התרופה ציסטדן משמשת לטיפול בהומוציסטינוריה, בשילוב עם טיפולים אחרים, כמו ויטמין B₆ (פירידוקסין), ויטמין B₁₂ (קובאלאמין), חומצה פולית ודיאטה ספציפית, במטרה להפחית רמות גבוהות של הומוציסטאין בדם.

תופעות לוואי

תופעת הלוואי הנפוצה ביותר בעת נטילת ציסטדן היא רמות גבוהות של מתיונין בדם. יש לנטר את רמות המתיונין בחולים הנוטלים ציסטדן, מכיוון שרמות גבוהות של מתיונין עלולות לגרום לבצקת מוחית, המתאפיינת בכאבי ראש בבוקר עם הקאות, או שינויים בראייה.

פרמקולוגיה

בטאין פועל כתורם קבוצות מתיל, ברה-מתילציה של הומוציסטאין למתיונין בחולים עם הומוציסטינוריה וכתוצאה מכך, רמות רעילות בדם של הומוציסטאין מופחתות בחולים המטופלים בבטאין, בדרך כלל ל-30% - 20% או פחות, מהרמות שניצפו לפני הטיפול. בטאין ניצפה כמפחית רמות הומוציסטאין בפלזמה של חולים עם שלושת סוגי ההומוציסטינוריה: חסר ב-CBS, חסר ב- MTHFR ופגם במטבוליזם של ויטמין B₁₂‏.
רמות גבוהות בדם של הומוציסטאין קשורות עם בעיות רפואיות קרדיווסקולריות, פקקת, דלדול עצם, בעיות בשלד ובעיניים.

התרופה בישראל

התרופה ציסטדן מאושרת לשיווק בישראל, בצורת אבקה להכנת תמיסה לנטילה דרך הפה, ומיועדת לטיפול בהומוציסטינוריה. התרופה כלולה בסל הבריאות.
צריכותא

צריכותא היא מושג תלמודי שבא ליישב את הצורך בכפל מקורות ללימוד מסוים. המהלך הלוגי נועד למצוא נקודת תורפה בכל אחד מהמקורות, שמסבירה את הצורך במקור הנוסף. לעיתים מדובר על חידוש אמיתי שנלמד דווקא מכפילות המקורות, ולעיתים כפל המקורות נועד למנוע טעויות.
יוסף שאהין

ביוגרפיה

יוסף גבראיל שאהין נולד באלכסנדריה למשפחה מלכיתית קתולית ממוצא לבנוני-סורי. בצעירותו למד בארצות הברית. עם שובו למצרים בשנות ה-40 החל בקריירה קולנועית. סרטו הראשון, "באבא אמין" (אבא אמין), יצא לאקרנים ב-1950. בשנת 1965 גלה מרצון ללוב לאחר שהסתכסך עם רשויות מצרים בעקבות המסרים של סרטיו. עד שנות ה-70 ביים בדרך כלל דרמות חברתיות. לאחר שעבר התקף לב החל לביים סרטים בעלי גוון אוטוביוגרפי.
בשנת 1978 זכה סרטו "אלכסנדריה... למה?" בפרס בפסטיבל ברלין.
סרטיו המוקדמים של שאהין מציגים פעמים רבות סיפורי אהבה חוצי גבולות עדתיים. הוא מציג בחלק מסרטיו ביקורת נגד עמדות הממשל המצרי ואף יוצא נגד הזרמים הלאומניים הקיצוניים בארצו.
בשנת 1997 זכה שאהין בפרס על מפעל חיים מטעם פסטיבל קאן.
הפנתר הוורוד - הוקוס פוקוס

עלילה

עלילת המשחק מתחילה במסיבה אותה עורכים צמד רופאי שיניים עשירים בטירתם המצמררת המזכירה בצורתה מבנה של מערכת שיניים אנושית, המסיבה מקבצת את כל חבריהם הידוענים ומוקדשת למכירה הפומבית של "אוסף שיני הכוכבים", אוסף המקבץ שיניים עקורות של אנשים מפורסמים.  
נתן, בנם הצעיר של הזוג אינו חולק עם הוריו את ההתלהבות לגבי רפואת שיניים חדשנית והוא מקדיש את מיטב זמנו עבור למידת כישוף וקוסמות. 
במהלך הפתיח, ויולט, ידידתו של נתן, נכנסת במפתיע אל חדרו ומפאת ההפתעה הגדולה שחש נתן עם כניסתה הפתאומית הוא הטיל עליה כישוף שלא בכוונת זדון ולמורת רוחה הפך אותה ל"דובון כיס", מעין מפלצת אימתנית.
ידידנו הפנתר הוורוד, אותו חבר חביב הזכור לנו מסדרת הטלוויזיה המצוירת (אלא שכעת הוא ניחן גם בידע כללי נרחב, שנינות מעוררת גיחוך ונטייה להוסיף ציטוט מפורסם בכל עת בהתאם לסיטואציה) נקלע לזירה הסוריאליסטית הזו כמוכר מדלת לדלת אשר בסך הכל חפץ למכור את ספר הידע שהוציא לאור. 
נתן מבקש מהפנתר את עזרתו בסיוע לויולט אך הפנתר מסרב. 
עבור יצירת תמריץ, נתן מוחק את ספר הידע של הפנתר ומפזר את דפיו ברחבי העולם בצמוד למקומות אליהם יגיע הפנתר הוורוד במטרה למצוא רכיבים עבור השיקוי המרפא שנתן מתכוון להכין - מה שגורם לפנתר להסכים להצעה.  
למרבה ההפתעה ויולט מתעקשת כי אינה חפצה לשוב לדמותה של ילדה רגילה ומביעה בקשה להפוך ל"נסיכה בת-ים נינג'ה קסומה ובת אלמוות" ובקשתה נלקחת ברצינות. 
עבור מתן העזרה לילדים, הפנתר מגיע אל ביתו של מכשף בשם דמוזר ("דם-מוזר") ולוקח ממנו את החור השחור המנומס שלו (המכונה "ספוט") אשר באמצעותו הפנתר נע ברחבי העולם והממדים השונים כהרף עין על מנת ללקט את הרכיבים שנתן ביקש עבור הכנת השיקוי המיועד לויולט.   
הפנתר מגיע לארצות שונות, עובר משימות, אוסף פריטים, משיב לעצמו את הדפים מספר הידע שלו ופוגש מגוון דמויות צבעוניות (חיות, בני אדם ואפילו אלים) אשר עוזרות לו במשימתו ומסייעות לו לרכוש ידע אודות העולם בו אנו חיים.

המשחק

במהלך המשחק נדרש המשתמש לאסוף פריטים שונים על מנת לבצע את המשימות המוצגות במשחק, הכל מבוצע בעזרת השימוש בעכבר בלבד.
כל שלב במשחק מתוכנן בהתאם להתפתחות שמתרחשת במשחק ומאפשר לפנתר לבקר במקומות שונים (סיביר, ישראל, אינדוזנזיה, אפריקה, הג'ונגלים של בורנאו, יוון העתיקה).
המשחק מאפשר לימוד והכרת המקומות השונים בהם מבקר הפנתר.
אחת לשלב מתחיל להתנגן שיר המוקדש לחיה, מנהג, אזור גאוגרפי או דמות מוכרת אשר מופיעה במשחק.
פונקציה רציפה (אנליזה)

רציפות בקטע

אם פונקציה היא רציפה בכל נקודה  בקטע, אומרים שהיא רציפה בקטע. במקרה כזה מותר למהירות שבה מתקרבים הערכים של  לערכים של  (כשהיא נמדדת בגודל של  עבור  נתון) להיות תלויה ב- . הפונקציה רציפה במידה שווה אם לכל  אפשר לבחור את  באופן שאינו תלוי ב- ; זוהי תכונה חזקה יותר. מאידך, לפי משפט קנטור, אם פונקציה רציפה בכל נקודה של קטע סגור (ובאופן כללי יותר קבוצה קומפקטית במרחב מטרי), אז היא רציפה במידה שווה.
מקובל לומר שפונקציה רציפה היא פונקציה בקטע ש"אפשר לצייר בלי להרים את העפרון מהדף". תיאור זה נכון לפונקציות רציפות במידה שווה, אבל סתם פונקציה רציפה (המוגדרת על קטע סופי שאינו סגור) עלולה להיות בעלת אורך אינסופי בקטע; למשל הפונקציה  בקטע .

אפיון קבוצת נקודות הרציפות של פונקציה

אם  פונקציה, כאשר  מרחבים מטריים, אזי קבוצת נקודות הרציפות של  היא קבוצת , דהיינו חיתוך בן מנייה של קבוצות פתוחות. ממשפט הקטגוריה של בייר ניתן להראות שקבוצת המספרים הרציונליים אינה קבוצת , ולכן אין פונקציה ממשית שרציפה רק במספרים הרציונליים, ואינה רציפה במספרים האי-רציונליים.
ישיבת שובו בנים

פעילות הישיבה

הרב ברלנד הקים את הישיבה בבני ברק בשנת 1978 (תשל"ח). מרבית המצטרפים היו חוזרים בתשובה. ב-1980 נפתחה ישיבה נוספת בירושלים וב-1982 (תשמ"ב) התאחדו שתי הישיבות בירושלים. הישיבה נכנסה למתחם ברחוב מעלה חלדיה ברובע המוסלמי, במקום שבו שכנה טרם מלחמת השחרור ישיבת חיי עולם והתמקמה בו. מאז 1995 מכנה הישיבה עצמה גם "נחמת ציון" ומנסה למשוך לשורותיה גם חרדים שאינם חוזרים בתשובה. המתחם נמצא בבעלות אגודת עטרה ליושנה, והישיבה משלמת לה דמי שכירות.
עם פרוץ האינתיפאדה ב-1987 נרצח בסמוך לישיבה תלמיד הישיבה אליהו אומדי. 
כיום משמש המתחם ברובע המוסלמי ככולל שבו לומדים כ-60 אברכים. הקהילה מחזיקה כוללים וישיבות נוספות בירושלים. הישיבה ממומנת בידי המדינה, וכן מתרומות פרטיות ומתקבולים על נדל"ן בבעלותה. בנוסף לפי טענות בעיתונות ותחקיר של עמותת "קשב", הישיבה מקיימת קשר עם גורמים עבריינים. מאידך חלק מתלמידי הישיבה הם עבריינים לשעבר שחזרו למוטב.
ראש הישיבה, הרב ברלנד, יצא מישראל בשנת 2013, לאחר שנחשד בעבירות מין. הוא נדד בין מדינות אחדות, עד שהוסגר לישראל. הורשע בהסדר טיעון במעשים מגונים ובתקיפה ונידון ל-18 חודשי מאסר. תלמידיו טוענים לחפותו והוא שב לתפקידו.
יוסי סאסי

שנים מוקדמות

סאסי נולד והתחנך בפתח תקווה. אביו היה כבאי ואמו עקרת בית. משפחת אביו של סאסי נהגה לנגן ולשיר מוזיקה מסורתית. סבו לדוגמה ניגן בעוד. בגיל 7 למד סאסי לנגן בחליל ושר באירועים חגיגיים בבית הספר. בגיל 14 התחיל לנגן בגיטרה והקדיש זמן רב ללימודי הנגינה. בגיל 17 עזב את לימודי התיכון שלו לטובת להקת אורפנד לנד, שהפכה לימים להיות אחת הלהקות המצליחות בתחומה. סאסי השלים השכלה האקדמאית בהמשך דרכו.

קריירת סולו

עוד במהלך חברותו בלהקת אורפנד לנד, סאסי פעל מחוץ לפעילות ההרכב. ב-2011 חבר למספר מוזיקאים מחוץ ללהקתו והוציא אלבום סולו בשם Melting Clocks. באלבום זה, אותו הפיק סאסי בעצמו, הוא היה למלחין המרכזי, ניגן במספר רב של כלי מיתר שונים וכתב את המילים לרוב השירים. באלבום זה השתתף בין היתר גיטריסט לשעבר של להקת מגאדת' מרטי פרידמן.
במאי 2014 הוציא את אלבום הסולו השני שלו, Desert Butterflies. אלבום זה הוא אלבום קונספט, הממשיך את סגנון הרוק האוריינטלי שהיה גם הסגנון של האלבום הראשון. באלבום זה השתתפו מוזיקאים משפעים, כמו מרטי פרידמן (לשעבר מגאדת'), רון ת'אל (לשעבר Guns N' Roses), מריאנג'לה דמורטאס (סולנית טריסטניה). כל יתר אלבומיו גם הם בהפקה עצמית של סאסי.
ב-2016 הוציא אלבום סולו שלישי, בשם Roots and Roads, שזכה לביקורות נלהבות בחו"ל, ובעקבותיו יצאה הלהקה למסע הופעות באירופה.
אלבומו הרביעי, שהוקלט באי סנטוריני ביוון על ידי אנסמבל בן 9 מוזיקאים הנקרא "אוריינטל רוק אורקסטרה", צפוי להשתחרר בתחילת 2018.
בנוסף לאלבומים, סאסי מבצע הופעות חיות עם אמנים רבים מישראל ומדינות אחרות. סאסי משתף פעולה עם אמנים שונים בפרויקט המכונה "אוריינטל רוק אורקסטרה", אותו יסד.

כלי נגינה וסגנון

סגנונו של סאסי משלב בין מוזיקה מזרחית לבין מוזיקה מערבית. בין כלי הנגינה שלו ניתן למצוא 17 כלים שונים בהם הוא מנגן, חלקם באים מן הרוק, כדוגמת גיטרה חשמלית וגיטרה אקוסטית וחלקם הם כלים מסורתיים ים תיכוניים שונים, כדוגמת צ'ומבוש, סאז, עוד, בוזוקי וצ'רנגו. בנוסף סאסי מנגן בכלי ייחודי אותו הוא בעצמו המציא, "בוזוקיטרה". כלי זה הוא מעין גיטרה כפולת צוואר, בה אחד הצווארים הוא בוזוקי והשני הוא גיטרה חשמלית, כלי זה נבנה על ידי בונה הגיטרות בנימין מילר. כלי זה הונדס במשך מספר שנים והורכב סופית ב-2014. הכלי בנוי כך שניתן לנגן בנפרד בכל צוואר או להפעיל את שניהם בו זמנית.
בנוסף לעבודתו בלהקת אורפנד לנד, שיתף סאסי פעולה עם אומנים רבים בישראל ובעולם. ביניהם מטאליקה, מרטי פרידמן, יהודה פוליקר, טל פרידמן, דויד ברוזה, רון "Bumblefoot" ת'אל ועוד.

השכלה אקדמאית ועיסוק בתחום המחשוב

במקביל לקריירה המוזיקלית, עוסק סאסי בתחומים נוספים. סאסי למד לתואר ראשון במדעי המחשב באוניברסיטה הפתוחה ובהמשך תואר ראשון במנהל עסקים ותואר שני במשפטים באוניברסיטת בר-אילן, אותו השלים ב-2005.
בין השנים 1993–1996 עבד סאסי במחלקת המחשוב בטויס אר אס ובהמשך במשך שנתיים בחברת Routelink. ב-1998 מונה למנהל מערכות מידע בחברת אוריין שנקר, והיה כשנה בתפקיד. בהמשך, במשך כ-8 שנים עבד בחברת מיקרוסופט במגוון תפקידים, האחרון כמנהל מחלקת הפתרונות הטכנולוגיים בחטיבת הלקוחות העסקיים. בין השנים 2007–2009 היה מנהל טכנולוגיות ראשי (CTO) בחברת טלדור וב-2009 מונה למשנה למנכ"ל ומנהל טכנולוגיות ראשי (CTO) בחברת בג'ובוקיט טכנולוגיות, תפקיד אותו מילא כשנה.
מ-2010 מרצה סאסי במסגרת חברת "ג'ון ברייס הדרכה" בנושאי טכנולוגיה וגם מוזיקה, ובנוסף מרצה במכללת BPM בנושא תעשיית המוזיקה.
סאסי עוסק בטכנולוגיית מיקרוסופט עם התמחות באוטומציה וסקריפטים, עם דגש על טכנולוגית PowerShell ואבטחת מידע (סייבר).
זרמים קטועים

תקציר

מסלולי חיים נפגשים בכפר אחד בשומרון. לאורך קווי צנרת המים השבורה נעים אנשי הכפר בילעין במסלוליהם לעבר עתיד לא ברור. ישראל, השולטת על מקורות המים, מספקת מעט מים לשתייה, וכאשר זרם המים אינו ודאי - דבר לא יכול להתפתח. השליטה על הלחץ בצינורות אינה רק שליטה באורח החיים, אלא גם בתודעה. היו ימים בהם בילעין (פירוש שמו: בלי מים) היה הכפר הראשון באזור שהתחבר לרשת המים. זו הייתה אפשרות לקדמה ולהתפתחות, אולם בעיני חלק מהתושבים היו מי הצינור - מים מרים. מי הצינור שימשו ככלי להשפעה על האנשים על מנת שישתפו פעולה עם השב"כ הישראלי והצבא. הקרע הפריד בין האנשים בכפר לשני מחנות. החזרה לטכניקה העתיקה של חפירת בארות לאיסוף מי גשמים הינה ביטוי לעצמאות המתחדשת של התושבים אולם ספק אם היחסים בין האנשים בכפר יחלימו.

הפקת הסרט

לאחר שיצרו יחד מספר סרטים קצרים החליטו היוצרים גוצ'מאן ודוידי לגור במשך שלושה חודשים בכפר בילעין והתחילו לצלם את מה שיהווה הבסיס לסרט. הרעיון לסרט החל בעקבות שמו של הכפר בילעין שפירושו בלי מקור מים.
המעבר לבילעין עורר תגובות מעורבות בכפר בגלל החשש לביקורת על הכפר על עצם שיתוף הפעולה עם ישראלים. זרמים קטועים הופק באופן עצמאי במימון פרטי בלבד, רוב הצילומים לסרט נעשו מסתו 2005 ועד אביב 2006.
סצנת הסיום הוויזואלית של הסרט כללה צילומים תחת גשם ועל מנת להשלים אותה נדרשו שלוש שנים. הרעיון לשם הסרט הוא מטאפורה למספר הרב של הדמויות בסרט שגורלן נקטע בדרך כזאת או אחרת.

הפצת הסרט

זרמים קטועים השתתף בתחרות הקולנוע הדוקומנטרית של פסטיבל קולנוע דרום 2010 ובמסגרת התחרות הדוקומנטרית בפסטיבל הסרטים בירושלים 2010. 
הוא הוצג בעשרות פסטיבלי קולנוע ברחבי העולם] וזכה בשנת 2011 בציון לשבח מצלמת דוד בקטגוריית הסרט התיעודי בפסטיבל הקולנוע היהודי בורשה.
על אף העניין הרב בסרט שהיווה את הבסיס לסרטו השני של דוידי "חמש מצלמות שבורות" הסרט מעולם לא שודר בטלוויזיה בישראל.
אמדאו הרביעי, רוזן סבויה

ביוגרפיה

אמדאו נולד בשנת 1197 במונמליאן, לטומאסו הראשון, רוזן סבויה ולמרגריט מז'נבה, בתם של גיום הראשון, רוזן ז'נבה ובאטריצ'ה דה פאוצ'יני.
בשנת 1233 מת אביו טומאסו הראשון, רוזן סבויה, ואמדאו עלה לשלטון במקומו. אולם אחיו דרשו גם הם חלק בנחלות, ובשל כך נערך כנס משפחתי על ידי אחיו גוליילמו מסבויה ביולי 1234 בטירת שיון, ובו הוחלט שאמדאו יהיה שליט כל בנחלות, אולם אחיו קיבלו שליטה מסוימת בחלק מהנחלות.
קודם לידת בנו שינה אמדאו כמה פעמים את דעתו בנוגע ליורשו, בתחילה רצה שחתניו יירשו אותו, אולם לאחר מכן החליט שאחיו תומאס, רוזן פלנדריה יהיה יורשו. לבסוף בשנת 1252 החליט אמדאו שבנו יירש אותו, ואחיו תומאס יהיה השני בסדר הירושה.
בשנת 1235 ביקש הנרי השלישי, מלך אנגליה את רשותו של אמדאו, על מנת להתחתן עם אחייניתו אלינור מפרובאנס, ובשנת 1238 נסע אמדאו לחצרו של פרידריך השני, קיסר האימפריה הרומית הקדושה, ולאחר מכן השתתף עם אחיו יחד עם הצבא הקיסרי במצור על ברשה. ביולי 1243 סייעו אמדאו ואחיו לאנצו מסרדיניה במצור על ורצ'לי, ובתגובה הוחרמו על ידי האפיפיור אינוקנטיוס הרביעי, עד לאחר שביקשו את מחילתו. בשנת 1244 ברח האפיפיור מרומא, ואמדאו ליווה אותו לשיאמברי, ולאחר מכן שלח עמו את אחיו פיליפו שליווה אותו עד ליון.
אמדאו העניק מעבר חופשי לצבא הקיסרי, ובינואר 1246 חתם על הסכם עם הנרי השלישי, מלך אנגליה שגם הצבא האנגלי יוכל להשתמש במעברים תמורת תשלום שנתי. באותו חודש הציל אמדאו את אחייניתו ביאטריס מפרובאנס מכוחות הצבא הקיסרי, וליווה אותה לחתונתה עם שארל מאנז'ו. במאי 1247 העביר אמדאו את נאמנותו לקיסר, ואף החל לרכז צבא בטורינו לשם כך, אולם לאחר שפרץ מרד בפארמה נגד הקיסר, ביטל פרידריך השני את תוכניותיו. לאחר מכן חסם אמדאו ניסיון של האפיפיור לשלוח 1,500 לוחמים לליגה הלומברדית, ובנובמבר 148 שלח את אחיו שינסו להשכין שלום בין הקיסר לאפיפיור, אולם המלחמה נמשכה עד מותו של פרידריך בשנת 1250.
ב-24 ביוני 1253 מת אמדאו במונקאליירי, ובנו בוניפאצ'יו, רוזן סבויה עלה לשלטון במקומו.